Els museus de Catalunya contribuiran a millorar l'estat emocional dels professionals sanitaris i resta de treballadors de la salut arrel de la pandèmia de la COVID-19
S'ha presentat el programa RecuperART-19, una iniciativa de l' Institut Català de la Salut (ICS) amb el suport del Departament de Cultura.
RecuperART-19 s'adreça al col·lectiu de professionals sanitaris i resta de treballadors de la salut, que s'ha vist profundament afectat després d'haver estat treballant durant mesos per combatre la crisi sanitària causada per la pandèmia de la COVID-19, i es basa en l'ús dels museus i centres d'art per a millorar el seu estat emocional.
Se centra en la prevenció i gestió de possibles quadres d'ansietat, depressió o, fins i tot, lleus manifestacions d'estrès posttraumàtic associades a l'activitat professional durant la crisi del coronavirus.
Es tracta d'una iniciativa pionera a escala internacional, que busca complementar l'actual oferta de suport psicològic i emocional que ofereix l'ICS, mitjançant una activitat de tipus comunitari fora de l'àmbit assistencial formal.
Més enllà, el projecte ha de permetre avaluar els resultats per tal d'ampliar les evidències científiques dels beneficis de les Arts in Health.
Des del punt de vista clínic ha estat dissenyat pel Servei i Grup de recerca de psiquiatria, salut mental i addiccions del Campus Vall d'Hebron, encapçalat pel Dr.
Josep Antoni Ramos-Quiroga, un dels dos directors del programa juntament amb Guillem d'Efak Fullana Ferré, coordinador de l'Estratègia d'Arts en Salut de l'ICS.
El programa RecuperART-19 compta, en una primera fase, amb l'edició de material per a 1.500 sanitaris i la participació de quinze museus catalans i un centre d'art, entre ells els que ja estaven impulsant conjuntament amb l'ICS projectes de salut comunitària: el Museu de l'Empordà, el Museu d'Art de Cerdanyola i el Museu Arxiu Tomàs Balvey.
La selecció de la resta de museus participants l'ha fet l'ICS amb la coordinació del Servei de Museus i Protecció de Béns Mobles atenent a les regions sanitàries, la ubicació dels seus CAPS i preferentment en museus d'art. Es preveu ampliar el nombre de centres un cop avaluada la primera fase, i que es puguin afegir a la iniciativa tots els museus interessats, així com estendre-la a d'altres col·lectius que hi vulguin participar i a la població en general.
El programa està concebut per desenvolupar-se de manera individual i autònoma per les sales del museu.
L'objectiu és aconseguir que els participants passin una estona en un espai tranquil i segur i que, a través de l'observació de peces del museu seleccionades explícitament per a l'activitat i dels exercicis d'un quadern-guia que ha elaborat l'ICS, aconsegueixin desconnectar i oblidar els moments d'estrès que han viscut darrerament.
La proposta d'activitats se centra en exercicis d'atenció plena, concentració, focalització, associació cognitiva, creativitat, escriptura, dibuix i reflexió.
La participació a Recuperart-19 serà completament anònima, gratuïta i de fàcil accés.
Només caldrà que els professionals sanitaris acreditin la seva professió a qualsevol dels museus participants, que els hi oferiran l'entrada gratuïta i els proporcionaran els materials de l'activitat.
El projecte RecuperART, que estava previst posar en marxa al setembre, s'ha volgut activar ara, moment en què la situació sanitària actual permet començar a implementar-lo.
L'activitat podrà realitzar-se als museus participants a partir de la primera setmana de juliol.